Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar Eiropas Parlamenta un Padomes Regulas (ES) Nr. 1151/2012 par lauksaimniecības produktu un pārtikas produktu kvalitātes shēmām 50. panta 2. punkta a) apakšpunktu

(2020/C 18/09)

Šī publikācija dod tiesības izteikt iebildumus pret grozījuma pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam trīs mēnešu laikā, skaitot no šīs publikācijas datuma

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“JAMBON DE BAYONNE”

ES Nr.: PGI-FR-00031-AM01 – 11.9.2018.

ACVN () AĢIN (X)

1. Pieteikuma iesniedzēja grupa un tās likumīgās intereses

Consortium du Jambon de Bayonne Route de Samadet 64 410 Arzacq FRANCE Tālr. +33 559044935 Fakss +33 559044939 E-pasts: jambondebayonne@jambon-de-bayonne.com

Sastāvs: Ražotāji/pārstrādātāji

2. Dalībvalsts vai trešā valsts

Francija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☒ Ģeogrāfiskais apgabals

☒ Izcelsmes apliecinājums

☒ Ražošanas metode

☒ Saikne

☒ Marķējums

☒ Cits: datu atjaunināšana, kontroles struktūras, valsts prasības, pielikumi

4. Grozījuma vai grozījumu veids

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

5.1. Sadaļa “Produkta apraksts”

Ķīmiskās īpašības

““Jambon de Bayonne” ir sauss, mazliet sāļš produkts. Analizētais nātrija hlorīda saturs visā paraugā ir zemāks par vai vienāds ar 7,5 %. “Jambon de Bayonne” ir salīdzinoši sauss produkts, taču tam piemīt maigs raksturs. Vidējais sausnas saturs ir 47 %. “Jambon de Bayonne” ir produkts ar zemu tauku saturu. Vidējais rādītājs ir aptuveni 6 %. Kopējo šķīstošo atlikumcukuru procentuālais īpatsvars ir zemāks par vai vienāds ar 0,5 %. Nitrītu un nitrātu saturs ir ļoti zems: maksimālā pieļaujamā norma ir 250 mg/kg nitrātiem un 50 mg/kg nitrītiem.”

Visas īpašības ir norādītas atbilstīgi turpmāk minētajam specifikācijas projektā, izņemot normu par nitrītu un nitrātu saturu, kas ir svītrota, jo to saturs atbilst prasībām, kas noteiktas regulējumā par nitrātu un nitrītu atļauto procentuālo īpatsvaru. Šie grozījumi specifikācijā vienoto dokumentu neietekmē.

““Jambon de Bayonne” ir sauss, mazliet sāļš produkts. Analizētais nātrija hlorīda saturs visā paraugā ir zemāks par vai vienāds ar 7,5 %. “Jambon de Bayonne” ir salīdzinoši sauss produkts, taču tam piemīt maigs raksturs. Vidējais sausnas saturs ir 47 %. “Jambon de Bayonne” ir produkts ar zemu tauku saturu. Vidējais rādītājs ir aptuveni 6 %. Kopējo šķīstošo atlikumcukuru procentuālais īpatsvars ir zemāks par vai vienāds ar 0,5 %.”

Normas par mikrobioloģiskajām īpašībām svītro:

“Mikrobioloģiskās īpašības ““Jambon de Bayonne” ir jāatbilst standartiem, kas noteikti ar ministra 1979. gada 21. decembra rīkojumu attiecībā uz sālītiem, neapstrādātiem, sālītiem un/vai žāvētiem produktiem: — Koliformas baktērijas 44 °C m = 1 000 (mikrobu celmu uz gramu) — Koagulāzes pozitīvie stafilokoki m = 500 (mikrobu celmu uz gramu) — Anaerobās sulfītus reducējošās baktērijas m = 50 (mikrobu celmu uz gramu) — Salmonellas 25 gramos nav atrastas” ”

Visas svītrotās mikrobioloģiskās īpašības ir “Jambon de Bayonne” reglamentējošo un nespecifisko elementu sastāvdaļa. Šie grozījumi specifikācijā vienoto dokumentu neietekmē.

Vienoto dokumentu, kas AĢIN reģistrācijas laikā bija sagatavots kopsavilkuma veidā, groza, lai produkta aprakstā izstrādātu turpmākus elementus:

Kopsavilkumā attiecīgā daļa ir šāda:

“Jambon de Bayonne” ir apstrādāts cūkas stilbs, kas sālīts, izmantojot sausu Adūras baseina sāli, un žāvēts šajā apgabalā vairāk nekā septiņus mēnešus. Visā nogatavošanās un nogatavināšanas laikā šķiņķim “Jambon de Bayonne” attīstās aromāts un tas iegūst raksturīgo maigumu. Sagriezts plānās šķēlēs, tas mutē kūst, ir maigs un nav ļoti sāļš.”

Vienoto dokumentu papildina šādi:

““Jambon de Bayonne” ir cūkas stilbs, kas sālīts ar sausu Adūras baseina sāli un žāvēts šajā apgabalā ne mazāk kā septiņus mēnešus. — Ārējā izskata kritēriji — Ārējā forma ir noapaļota. — Vienveidīgas krāsas āda pacelē ir izstiepta un uz tās nav redzamu hematomu. — Pēc taustes šķiņķis nav ciets, un tas neizskatās uzpūsts. — Vienmērīgas krāsas taukiem ir patīkama forma un smarža. — Muskuļu ārējā daļa nav saspiesta. — Produkta noformējums Nogatavināšanās–nogatavināšanas perioda beigās šķiņķus var piedāvāt šādu veidu noformējumā: — ar kaulu – bez iesaiņojuma vai iesaiņotus, — atkaulotus, bez ādas, attaukotus, presētus, attiecīgas veidnes formā un iesaiņotus, — veselā veidā, puses vai ceturtdaļas veidā, — sagrieztus atsevišķās porcijās. — Ķīmiskās īpašības AĢIN “Jambon de Bayonne” ir sauss, nedaudz sāļš produkts. Analizētais nātrija hlorīda saturs visā paraugā ir zemāks par vai vienāds ar 7,5 %. AĢIN “Jambon de Bayonne” ir salīdzinoši sauss produkts, taču tam piemīt maigs raksturs. Vidējais sausnas saturs ir 47 %. AĢIN “Jambon de Bayonne” ir produkts ar zemu tauku saturu. Vidējais rādītājs ir aptuveni 6 %. Kopējo šķīstošo atlikumcukuru procentuālais īpatsvars ir zemāks par vai vienāds ar 0,5 %. — Organoleptiskās īpašības Dažādos nogatavināšanās posmos AĢIN “Jambon de Bayonne” attīstās aromāti un iegūts maigums. Sagriezts plānās šķēlēs, tas kūst mutē, ir maigs un nedaudz sāļš ar izteiktu aromātu un izteikti tipisks sava ilgā nogatavošanās un nogatavināšanas procesa dēļ. Muskulim ir raksturīga viendabīga sārti sarkana krāsa. Tauki ir balti, tīri, stingri, nav eļļaini un bez sasmakuma smaržas. Sāls un mitruma sadalījums šķēlē ir vienmērīgs.”

5.2. Sadaļa “Ģeogrāfiskā apgabala robežas”

Cūku audzēšanas zonas robežas

— Izejvielām piemērojamie izcelsmes ierobežojumi

Tarnas (Tarn) departamenta pievienošana departamentu sarakstam cūku audzēšanas apgabalā

Tarnas departaments tiek pievienots to departamentu sarakstam, no kuriem iegūst izejvielu, proti, cūkas. Šī formālā grozījuma mērķis ir izlabot kļūdu. Saskaņā ar specifikācijās esošo karti šis departaments tiešām ietilpst cūku audzēšanas apgabalā, tomēr tā nosaukums departamentu sarakstā bija izlaists.

Turklāt kopsavilkumā kā šis piegādes apgabals ir minēts Dienvidpireneju administratīvais reģions kopumā, kurā ietilpst Tarnas departaments.

Šis grozījums ir izdarīts specifikācijā un iekļauts vienotā dokumenta 3.3. sadaļā “Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)”, bet šā apgabala robežas tas negroza.

5.3. Sadaļa “Pierādījumi par produkta izcelsmi ģeogrāfiskajā apgabalā”

Teksts “Noteikumiem attiecībā uz saikni ar ģeogrāfisko izcelsmi, ko ieviesuši “Jambon de Bayonne” ražošanas nozares uzņēmumi, ir šādi mērķi:

— visos ražošanas posmos identificēt gaļu, kas iegūta no cūkām, kuras audzētas saskaņā ar īpašiem nosacījumiem noteiktā audzēšanas apgabalā,

— identificēt Adūras baseina norobežotā pārstrādes apgabalā pēc īpašām metodēm sālītus, žāvētus un nogatavinātus šķiņķus.”

aizstāts ar šādu:

“Noteikumiem par izsekojamību un saikni ar ģeogrāfisko izcelsmi, ko ieviesuši “Jambon de Bayonne” ražošanas nozares uzņēmumi, ir šādi mērķi:

— visos ražošanas posmos identificēt gaļu, kas iegūta no cūkām, kuras audzētas saskaņā ar īpašiem nosacījumiem noteiktā audzēšanas apgabalā,

— identificēt noteiktajā Adūras baseina pārstrādes apgabalā pēc īpašām metodēm ražotos šķiņķus, sākot no sālīšanas, līdz nogatavināšanai un iesaiņošanai.”

Noteikuma grozījumi ļauj garantēt un pastiprināt izsekojamību un saikni ar ģeogrāfisko izcelsmi. Turklāt, tā kā iepriekšējās sagriešanas un iesaiņošanas posmi tiek pievienoti kā obligāti posmi, kuri veicami ģeogrāfiskajā apgabalā, kas norādīts sadaļā “Ražošanas metode”, šajā sadaļā iekļauta atbilstoša izsekojamība, lai garantētu izcelsmes apliecinājumu šajos posmos, kur pastāv izsekojamības pārtrūkšanas iespēja.

Noteikums:

“Ja šķiņķi pārdod bez ādas, bez taukuma vai sagrieztu šķēlītēs, tas zaudē pazīmes, kuras identificē tā izcelsmi. Uz etiķetes jābūt pārstrādes uzņēmuma apstiprinājuma numuram. Uzņēmums veic uzskaiti pēc noformējuma veidiem (pa nosūtītajiem apjomiem). Ja sagriešanas uzņēmums atšķiras no žāvēšanas vietas, tam ir arī jāveic uzskaite par ienākošo (ienākošo šķiņķu daudzums un izcelsme) un izlaisto produkciju.”

aizstāts ar šādu:

“Ja šķiņķi pārdod bez ādas, bez taukuma vai sagrieztu šķēlītēs, tas zaudē pazīmes, kuras identificē tā izcelsmi. Uz etiķetes jābūt pārstrādes uzņēmuma apstiprinājuma numuram, kā arī partijas numuram un/vai sālīšanas datumam, tādējādi dodot iespēju identificēt ar ražošanu saistītos elementus. Uzņēmums veic uzskaiti pēc noformējuma veidiem (pa nosūtītajiem apjomiem). Ja iepriekšējās sagriešanas uzņēmums atšķiras no žāvēšanas vietas, tam ir jāaizpilda partiju uzskaites lapu, kā arī jāveic uzskaite par ienākošo (ienākošo šķiņķu daudzums un izcelsme) un izlaisto produkciju.”

Izsekojamības shēma (1. attēls) grozīta šādi:

Pievienots šāds teksts: “Partiju uzskaites lapas, deklasificētās produkcijas reģistrēšana, iepriekšējas sagriešanas uzskaites lapas, nosūtīto šķiņķu izlaides uzskaite” – lai uzlabotu ierakstus un līdz ar to arī izsekojamību.

Noteikums “Sālīšana, žāvēšana, Transportēšana – Sagriešana – Licencēts sālītājs” papildināts ar šādu: “Sālīšana, žāvēšana, Atkaulošana, iepriekšēja sagriešana un iesaiņošana – Transportēšana – Sālītājs – licencēts iepriekšējas sagriešanas cehs”. Šie papildinājumi ir saistīti ar prasību par to, ka sagriešana un iepakošana iekļaujama ar šo AĢIN apzīmētā produkta ražošanas ģeogrāfiskajā apgabalā.

Pievienots šāds noteikums: “Šo posmu nobeigumā ar mērķi nodrošināt, ka tiek saglabātas produkta organoleptiskās īpašības, paņemtajiem paraugiem veic organoleptiskās pārbaudes.”

Sadaļa ir papildināta, lai noteiktu par pienākumu aprakstīto posmu nobeigumā veikt organoleptiskās pārbaudes paņemtajiem paraugiem; šāda papildinājuma mērķis ir nodrošināt, ka tiek saglabātas produkta organoleptiskās īpašības.

Tādējādi tiek pastiprināta visu AĢIN “Jambon de Bayonne” ražošanas posmu izsekojamība. Tas ļauj nodrošināt izsekojamību augšupējā un lejupējā virzienā un nepieļaut izsekojamības pārtrūkšanas iespēju.

Šis grozījums ietekmē vienoto dokumentu (vienotais dokuments ir sagatavots, lai aizstātu pašreiz spēkā esošo kopsavilkumu).

5.4. Sadaļa “Ražošanas metode”

Šī sadaļa ir papildināta ar aprakstu par ražošanas metodēm, ko izmanto posmos pirms iepriekšējas sagriešanas posma, ar iepriekšējas sagriešanas posma aprakstu, ar iepriekš sagriezto produktu iesaiņošanas posma aprakstu, ciktāl tiek prasīts, lai šie posmi turpmāk obligāti tiktu veikti AĢIN “Jambon de Bayonne” ražošanas ģeogrāfiskajā apgabalā.

Pievienoti šādi noteikumi:

“5.2.9. Ražošanas posmi pirms iepriekšējas sagriešanas (atkaulošana, sabalansēšana, cietināšana), iepriekšēja sagriešana un iesaiņošana” “Iepriekšējā sagriešana ir atkaulotu šķiņķu sagriešana gabalos, porcijās vai šķēlēs. Šim posmam, kas ir nogatavināšanas turpinājums, operators izvēlas šķiņķus, kas piemēroti iepriekšējai sagriešanai. 5.2.9.1. Iepriekšējie posmi Lai nonāktu līdz iepriekšējai sagriešanai, ir vajadzīgi vairāki iepriekš aprakstīti posmi, kas visi kopā garantē produkta galīgo kvalitāti. — Atkaulošana Katru šķiņķi, kas paredzēts iepriekšējai sagriešanai, iepriekš atkaulo, ņemot vērā tā svaru, speķa biezumu un nogatavināšanas ilgumu. Atkaulošana sastāv no stilba nociršanas, augšstilba galviņas atbrīvošanas un augšstilba kaula izņemšanas (augšstilba kaula atslāņošana, neskarot šķiņķi), pēc tam vienlaicīgi izņem stilba kaulu, ikru kaulu un ciskas kaula galviņu. Šā posma laikā operators pārbauda, vai šķiņķiem nav neatbilstoša gaļas smarža vai krāsa, kas norāda uz nogatavināšanas posmā radušos problēmu (baktēriju savairošanās vai pārāk strauja proteolīze; tās ir parādības, kas bieži saistītas ar pārlieku mitruma uzkrāšanās vietu). Attiecīgā gadījumā operators neatbilstīgos šķiņķus izbrāķē. Pēc tam, pirms presēšanas un sasmalcināšanas, šķiņķus var sadalīt, lai šķēles būtu vienādas. — Sabalansēšana Pēc atkaulošanas posma, kura laikā notiek muskuļu atvienošanās, šis posms, kas ilgst vismaz vienu nedēļu, ļauj nodrošināt pareizu muskuļu savienojumu atjaunošanu, pateicoties dabiskām proteīnu iedarbības norisēm. — Cietināšana Pēc tam katrs šķiņķis tiek padarīts cietāks. Šajā posmā telpas temperatūra nedrīkst pazemināties zem – 14 °C. Šā posma mērķis ir nodrošināt šķēļu labu izskatu un gludu griezumu iepriekšējās sagriešanas laikā. 5.2.9.2. “Iepriekšējā sagriešana un iesaiņošana” Iepriekšējā sagriešana un iesaiņošana obligāti tiek veikta ģeogrāfiskajā apgabalā. Šis punkts (5.2.9.2.) neattiecas uz griešanu šķēlēs un iesaiņošanu tūlītējai pārdošanai Regulas (ES) Nr. 1169/2011 2. panta 2. punkta e) apakšpunkta nozīmē. Kad šķiņķi ir sacietējuši, šķēlēšanas iekārtas operators veic to sagriešanu šķēlēs. Šajā posmā viņš pārliecinās, ka šķēlēs un gabaliņos nav tādu nepilnību, kas nav pamanāmas veselā šķiņķī, piemēram: nepilnīgas šķēles, hematomas, punktveida asinsizplūdumi, taukainas vēnas, netīras vēnas, neviendabīga krāsa. Ja tiek konstatētas nepilnības, attiecīgās šķēles izņem. Tā kā iepriekš sagrieztais šķiņķis ir maigs produkts, ir svarīgi izvairīties no jebkādiem oksidācijas procesiem, ierobežojot saskari ar gaisu, kas nelabvēlīgi ietekmētu tauku kvalitāti un šķēļu krāsu. Tāpēc arī laiks starp iepriekšēju sagriešanu un iesaiņošanu ir jāierobežo līdz 1 stundai. Adūras baseina operatoru zinātība ir daļa no senajām tradīcijām, un viņu pieredze ļauj viņiem veikt visus šos posmus, izdarot nepieciešamo atlasi un saglabājot “Jambon de Bayonne” raksturīgās garšas īpašības. Organoleptiskos kritērijus pēc iepriekšējas sagriešanas pārbauda pārstrādes ģeogrāfiskajā apgabalā dzīvojošie degustētāji, kuri ir apmācīti un pieredzējuši, pilnībā pārzina produktu, kas ļauj viņiem apliecināt, ka produkts atbilst AĢIN “Jambon de Bayonne” īpašībām saskaņā ar aprakstu, kurš attiecas uz izskatu, struktūru, smaržu un garšu. “Jambon de Bayonne” galvenokārt tiek patērēts iepriekš sagrieztā veidā, un visas darbības, kuru rezultātā tiek iegūts šāds noformējums, ir jākontrolē, lai nodrošinātu “Jambon de Bayonne” īpašības, ko patērētāji pieprasa un augstu vērtē, it īpaši tā mīksto raksturu. Produkta atkaulošana, sabalansēšana, cietināšana, iepriekšēja sagriešana un iesaiņošana ir svarīgas darbības, lai saglabātu AĢIN “Jambon de Bayonne” īpašības un līdz ar to arī reputāciju. Tāpēc ir svarīgi, lai šīs darbības ģeogrāfiskajā apgabalā veiktu operatori, kam ir vajadzīgā zinātība, lai izvairītos no kvalitātes garantēšanas apdraudējuma riska un tāda galaprodukta laišanas tirgū, kas neatbilst organoleptiskajiem kritērijiem, kuri tiek saistīti ar AĢIN “Jambon de Bayonne”, un tādējādi nodarītu kaitējumu tā reputācijai. Produkta kontrole šajos posmos ir būtiska, lai visos posmos pārbaudītu produkta atbilstību. Tādējādi šo posmu norise ģeogrāfiskajā apgabalā ir būtiska, lai nodrošinātu kvalitātes, to raksturīgo īpašību saglabāšanu, ko AĢIN “Jambon de Bayonne” ieguvis ražošanas laikā, un tā reputācijas saglabāšanu, kuras kopīgi nodrošinātāji ir operatori. Turklāt, tā kā pirms sagriešanas šķēlēs un iesaiņošanas uz šķiņķu ādas dažādos ražošanas posmos uzspiestās identifikācijas zīmes tiek noņemtas, tad veicot šīs darbības ģeogrāfiskajā apgabalā, kur darbojas kontroles sistēma, lai pārbaudītu paveikto, var mazināt izsekojamības pārtrūkšanas risku un tādējādi arī krāpšanas risku. Papildus kvalitātes un kontroles garantijām atkaulošanas, sabalansēšanas, cietināšanas, iepriekšējās sagriešanas un iesaiņošanas posmu veikšana ģeogrāfiskajā apgabalā garantē produkta autentiskumu un izsekojamību šajā izšķirīgajā posmā. No iepriekš aplūkotajiem elementiem izriet, ka visas sagatavošanas un iepriekšējas sagriešanas un iesaiņošanas darbības, kas ļauj iegūt “Jambon de Bayonne”, ir balstītas uz sarežģītiem tehniskiem noteikumiem un īpašu zinātību, sākot no svaigu šķiņķu sālīšanas, līdz iepriekšējai sagriešanai –gatavā produkta iesaiņošanai. Rezultātā šo darbību veikšana ar piemērotu aprīkojumu, kas atrodas ģeogrāfiskajā apgabalā, šķiet ļoti svarīga, lai: — saglabātu attiecīgo kvalitāti, — nodrošinātu produkta autentiskumu, — nodrošinātu stingru kontroli vienam no tirgū visbiežāk sastopamajiem produkta noformējuma veidiem. Šo posmu veikšana ģeogrāfiskajā apgabalā ir AĢIN “Jambon de Bayonne” reputācijas garantija, kas ir visu nozares operatoru (audzētāju, kāvēju, sālītāju, sagriezēju u. c.) darba rezultāts.” Šie grozījumi specifikācijā ietekmē vienotā dokumenta 3.5. daļu “Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi”

5.5. “Saikne”

Visa nodaļa “saikne ar ģeogrāfisko apgabalu” ir apkopota un pārstrukturēta, lai labāk izceltu ģeogrāfiskā apgabala īpatnības, produkta īpatnības un cēloņsakarību. Tādējādi forma ir mainīta, bet saikne starp produktu un teritoriju paliek nemainīga.

Ņemot vērā šo jauno redakciju, vienotā dokumenta sadaļa “Saikne ar ģeogrāfisko apgabalu” ir pielāgota, lai labāk ievērotu 2500 vārdu limitu vienotajā dokumentā atbilstīgi Regulas (ES) Nr. 668/2014 6. pantam, vienlaikus nodrošinot lielāku precizitāti, nekā līdz šim bija pieejama kopsavilkuma veidlapā (kas tagad ir aizstāta ar vienoto dokumentu).

AĢIN “Jambon de Bayonne” saikne ar ģeogrāfisko apgabalu joprojām ir balstīta uz noteikto kvalitāti un reputāciju.

5.6. Sadaļa “Marķējums”

Svītrots šāds noteikums:

“Marķējuma ziņā papildus spēkā esošo tiesību aktu ievērošanai Consortium du Jambon de Bayonne nosaka savus noteikumus, kas uzņēmumiem jāievēro:

1) obligāta informācija;

2) logotipa forma un vieta.”

Šie grozījumi specifikācijā vienoto dokumentu neietekmē.

Noteikums:

“Tajā prasīts, lai jebkādā “Jambon de Bayonne” etiķetē, neatkarīgi no produkta noformējuma veida, būtu vismaz šādas norādes:”

aizstāts ar šādu noteikumu:

“Papildus obligātajai informācijai, kas paredzēta noteikumos par pārtikas produktu marķēšanu un noformējuma veidu, marķējumā ietilpst:”

Šā noteikuma jaunais formulējums ir iekļauts, lai nodrošinātu atbilstību redakcijai, kas pieņemta valsts teritorijā.

Noteikums “Tirdzniecības nosaukums “Jambon de Bayonne” obligāti franču valodā ar iespējamu tulkojumu eksportam paredzētiem produktiem” ir svītrots, jo saskaņā ar spēkā esošajiem tiesību aktiem tas ir lieks.

“Jambon de Bayonne” logotipa attēlojums ir svītrots, tā apraksts ir saglabāts. Lai patērētājam nodrošinātu ātru produkta identificēšanu, logotipu var regulāri kodolīgi attīstīt, saglabājot to pašu pamatu (norāde “Bayonne” kopā ar basku stilā atveidotu sarkanu krustu).

Šie grozījumi specifikācijā ietekmē vienoto dokumentu, jo ir svītrots AĢIN “Jambon de Bayonne” logotipa attēlojums.

5.7. Sadaļa “Cits”

— Kontaktinformācijas atjaunināšana

Pievienota dalībvalsts kompetentās iestādes kontaktinformācija un atjaunināta pieprasījuma iesniedzējas grupas kontaktinformācija.

Šie grozījumi specifikācijā vienoto dokumentu neietekmē.

— Kontroles struktūras

Saskaņā ar valsts līmenī spēkā esošajām pamatnostādnēm, kuru mērķis ir saskaņot specifikāciju izstrādi, ir svītrots sertifikācijas iestādes nosaukums un kontaktinformācija. Šajā sadaļā tagad ir norādīta to iestāžu kontaktinformācija, kuras ir atbildīgas par kontroli Francijas līmenī: Institut national de l’origine et de la qualité (INAO) (Valsts institūts izcelsmes un kvalitātes jautājumos (INAO)) un Direction générale de la concurrence, de la consommation et de la répression des fraudes (DGCCRF) (Konkurences, patēriņa un krāpšanas apkarošanas ģenerāldirekcija (DGCCRF)). Sertifikācijas iestādes nosaukums un kontaktinformācija tagad ir pieejama INAO tīmekļa vietnē un Eiropas Komisijas datubāzē.

Šie grozījumi specifikācijā vienoto dokumentu neietekmē.

— Valsts prasības

Valsts prasībām ir pievienoti galvenie pārbaudāmie punkti atbilstīgi spēkā esošajiem valsts tiesību aktiem.

Šie grozījumi specifikācijā vienoto dokumentu neietekmē.

— Specifikācijas pielikumi

Pielikumi ir svītroti, jo to saturs ir ticis iekļauts specifikācijā vai arī tas neatbilst specifikācijas paredzētajām sadaļām (nozares organizācija, salīdzinājums ar citiem šķiņķiem, kam ir ACVN vai AĢIN, u. c.). Tie ir formāli grozījumi, kas spēkā esošos noteikumus neietekmē.

Šie grozījumi specifikācijā vienoto dokumentu neietekmē.

VIENOTS DOKUMENTS

“JAMBON DE BAYONNE”

ES Nr.: PGI-FR-00031-AM01 – 11.9.2018.

ACVN ( ) AĢIN (X)

1. Nosaukums vai nosaukumi

“Jambon de Bayonne”

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas produkti (termiski apstrādāti, sālīti, kūpināti u. c.)

3.2. Apraksts par produktu, uz kuru attiecas 1. punktā minētais nosaukums

“Jambon de Bayonne” ir cūkas stilbs, kas sālīts ar sausu Adūras baseina (bassin de l’Adour) sāli un žāvēts šajā apgabalā ne mazāk kā septiņus mēnešus.

— Ārējā izskata kritēriji

— Ārējā forma ir noapaļota.

— Vienveidīgas krāsas āda pacelē ir izstiepta un uz tās nav redzamu hematomu.

— Pēc taustes šķiņķis nav ciets, un tas neizskatās uzpūsts.

— Vienmērīgas krāsas taukiem ir patīkama forma un smarža.

— Muskuļu ārējā daļa nav saspiesta.

— Produkta noformējums

Nogatavināšanās–nogatavināšanas perioda beigās šķiņķus var piedāvāt šādu veidu noformējumā:

— ar kaulu – bez iesaiņojuma vai iesaiņotus,

— atkaulotus, bez ādas, attaukotus, presētus, attiecīgas veidnes formā un iesaiņotus,

— veselā veidā, pusi vai ceturtdaļu,

— sagrieztus atsevišķās porcijās.

— Ķīmiskās īpašības

AĢIN “Jambon de Bayonne” ir sauss, mazliet sāļš produkts. Analizētais nātrija hlorīda saturs visā paraugā ir zemāks par vai vienāds ar 7,5 %.

AĢIN “Jambon de Bayonne” ir salīdzinoši sauss produkts, taču tam piemīt maigs raksturs. Vidējais sausnas saturs ir 47 %.

AĢIN “Jambon de Bayonne” ir produkts ar zemu tauku saturu. Vidējais rādītājs ir aptuveni 6 %.

Kopējo šķīstošo atlikumcukuru procentuālais īpatsvars ir zemāks par vai vienāds ar 0,5 %.

— Organoleptiskās īpašības

Dažādos nogatavināšanas posmos AĢIN “Jambon de Bayonne” attīstās aromāti un iegūts maigums. Sagriezts plānās šķēlēs, tas kūst mutē, ir maigs un nedaudz sāļš ar izteiktu aromātu un izteikti tipisks sava ilgā nogatavošanās un nogatavināšanas procesa dēļ.

Muskulim ir raksturīga viendabīga sārti sarkana krāsa.

Tauki ir balti, tīri, stingri, nav eļļaini un bez sasmakuma smaržas.

Sāls un mitruma sadalījums šķēlē ir vienmērīgs.”

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Liemeņus, kas piemēroti AĢIN “Jambon de Bayonne” ražošanai, iegūst no vīrišķā vai sievišķā dzimuma gaļas cūkām. Liemeņu iegūšanai nedrīkst izmantot šādus dzīvniekus: monorhīdus kuiļus [ar vienu sēklinieku], kriptorhīdus kuiļus [kam viens vai abi sēklinieki neatrodas sēklinieku maisiņā] un hermafrodītus īpatņus, nekastrētus tēviņus, sivēnmātes–remontcūkas.

Nobarošanas laikā šiem dzīvniekiem izēdina barību, kas satur vismaz 60 % graudaugu, klijas un zirņus, ar vismaz 50 % graudaugu un graudaugu klijas.

Nobarojamo cūku barības devā ir mazāk nekā 1,9 % linolskābes attiecībā pret sausnu.

Gaļas cūku audzēšanas un kaušanas apgabalā ietilpst vienīgi departamenti, kas atrodas Francijas dienvidrietumos: Ariège, Aude, Aveyron, Cantal, Charente, Charente-Maritime, Corrèze, Dordogne, Haute-Garonne, Gers, Gironde, Landes, Lot, Lot-et-Garonne, Pyrénées-Atlantiques, Hautes-Pyrénées, Pyrénées-Orientales, Deux-Sèvres, Tarn, Tarn-et-Garonne, Vienne, Haute-Vienne.

Izmantotais sāls ir iegūts no Adūras baseina sāls māršām.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi ražošanas posmi no svaiga šķiņķa iesālīšanas līdz atkaulošanai notiek ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Iepriekšēja sagriešana un iesaiņošana notiek AĢIN “Jambon de Bayonne” ģeogrāfiskajā apgabalā.

Iepriekšējā sagriešana sastāv no atkaulotu šķiņķu sagriešanas gabalos, porcijās vai šķēlēs.

Šis ierobežojums neattiecas uz griešanu šķēlēs un iesaiņošanu tūlītējai pārdošanai Regulas (ES) Nr. 1169/2011 2. panta 2. punkta e) apakšpunkta nozīmē.

Pirms šīs operācijas veic šādas darbības:

— atkaulošana, kuras laikā operators pārbauda, vai šķiņķim nav smaržas vai krāsas defektu,

— sabalansēšana, kas ilgst vismaz vienu nedēļu,

— cietināšana telpā, kurā temperatūra nedrīkst nokristies zem – 14 °C.

Iepriekšēja sagriešana ir darbība pēc nogatavināšanas, un tai ir vajadzīga pieredze un zinātība, jo tā tieši ietekmē produkta kvalitāti.

Katru šķiņķi, kas paredzēts iepriekšējai sagriešanai, atkaulo, ņemot vērā tā svaru, tauku biezumu un nogatavināšanas laiku.

Adūras baseina operatoru zinātība sakņojas senās tradīcijās. Viņu pieredze ļauj viņiem sagriezt šo maigo produktu, saglabājot tā aromātu un struktūru; veicot stingru vizuālu pārbaudi, lai pārliecinātos, ka nav defektu šķēlēs (punktveida asinsizplūdumi, taukainas vēnas, neviendabīga krāsa u. c.), kas nav nosakāmas pirms sagriešanas posma.

Iepriekš sagriezts šķiņķis ir vārīgs produkts. Ir svarīgi izvairīties no jebkādiem oksidācijas procesiem, ierobežojot saskari ar gaisu, kas nelabvēlīgi ietekmētu tauku kvalitāti un šķēļu krāsu. Tāpēc laiks starp iepriekšēju sagriešanu un iesaiņošanu ir ierobežots līdz vienai stundai.

Tādā veidā šo darbību veikšana ģeogrāfiskajā apgabalā ļauj saglabāt produktam raksturīgās garšas īpašības.

Uz AĢIN “Jambon de Bayonne” ādas dažādos ražošanas posmos uzspiestās identifikācijas zīmes iepriekšējās sagriešanas laikā tiek noņemtas. Atkaulošanas, iepriekšējas sagriešanas un iesaiņošanas posmu īstenošana ģeogrāfiskajā apgabalā ļauj mazināt izsekojamības pārtrūkšanas risku un tādējādi arī krāpšanas risku.

Šo iemeslu dēļ iepriekšēja sagriešana un iesaiņošana, balstoties uz īpašu zinātību, jāveic atbilstošās iekārtās, kas atrodas ar šo aizsargāto ģeogrāfisko izcelsmes norādi apzīmētā produkta ražošanas ģeogrāfiskajā apgabalā, lai produktam nodrošinātu visas tā īpašības un autentiskumu.

3.6. Ar reģistrēto nosaukumu apzīmētā produkta marķēšanas īpašie noteikumi

Marķējumā iekļauj šādu informāciju:

— “žāvēts un nogatavināts Adūras baseinā”,

— “sertificēja”, pēc kā seko sertificētājas iestādes nosaukums un adrese,

— “Jambon de Bayonne” logotips, kurā attēlots vārds “BAYONNE” un basku stilā atveidots sarkans krusts.

4. Ģeogrāfiskā apgabala īsa definīcija

AĢIN ģeogrāfiskais apgabals atbilst Adūras baseinam. Tajā ietilpst Pyrénées-Atlantiques departaments un

— no Gers departamenta: Adour-Gersoise kantons un šādu pašvaldību teritorija: Beaumarchés, Lupiac, Couloumé-Mondebat, Galiax, Izotges, Jû-Belloc, Lasserade, Plaisance, Préchac-sur-Adour, Saint-Aunix-Lengros, Saint-Pierre-d’Aubézies, Tasque, Tieste-Uragnoux,

— no Landes departamenta: šādi kantoni: Coteau de Chalosse, Dax 1, Dax 2, Le Pays tyrossais, Marensin-Sud, Orthe et Arrigans, Seignanx kopumā, kantons Chalosse Tursan, izņemot pašvaldību Haut-Mauco, bet — no Adour-Armagnac kantona: šādu pašvaldību teritorija: Aire-sur-l’Adour, Artassenx, Bahus-Soubiran, Bascons, Bordères-et-Lamensans, Buanes, Castandet, Cazères-sur-l’Adour, Classun, Duhort-Bachen, Eugénie-les-Bains, Grenade-sur-l’Adour, Larrivière-Saint-Savin, Latrille, Lussagnet, Maurrin, Renung, Saint-Agnet, Saint-Loubouer, Saint-Maurice-sur-Adour, Sarron, Vielle-Tursan, Vignau, — no Le Pays morcenais tarusate kantona: šādu pašvaldību teritorija: Audon, Bégaar, Beylongue, Boos, Carcarès-Sainte-Croix, Carcen-Ponson, Gouts, Laluque, Lamothe, Lesgor, Le Leuy, Meilhan, Pontonx-sur-l’Adour, Rion-des-Landes, Saint-Yaguen, Souprosse, Tartas, Villenave;

— no Hautes-Pyrénées departamenta: šādi kantonu teritorija pilnībā: Aureilhan, Bordères-sur-l’Echez, la Haute Bigorre, Lourdes 1 et 2, Moyen-Adour, Ossun, Tarbes 1, 2 et 3, Val d’Adour-Rustan-Madiranais, la Vallée des Gaves, Vic-en-Bigorre un šādu pašvaldību teritorija: Ancizan, Aragnouet, Ardengost, Argelès-Bagnères, Arreau, Aspin-Aure, Aulon, Azet, Banios, Barrancoueu, Bazus-Aure, Bettes, Beyrède-Jumet, Bourisp, Cadéac, Cadeilhan-Trachère, Camous, Camparan, Cieutat, Ens, Estensan, Fréchet-Aure, Gouaux, Grézian, Guchan, Guchen, Hauban, Ilhet, Jézeau, Lançon, Lies, Marsas, Mérilheu, Orignac, Pailhac, Sailhan, Saint-Lary-Soulan, Tramezaïgues, Uzer, Vielle-Aure, Vignec.

5. Saikne ar ģeogrāfisko apgabalu

AĢIN “Jambon de Bayonne” saikne ar ģeogrāfisko apgabalu ir balstīta uz noteikto kvalitāti un tā reputāciju. Šā šķiņķa noteikto kvalitāti veido šķiņķa noapaļotā forma, šķēles viendabīgā krāsa, ādas neesība, garša, kas ir mazliet sāļa un ar viendabīgu sadalījumu, kā arī tas, ka šķiņķis ir mīksts. Kvalitāte atkarīga arī no atlasītajiem svaigajiem šķiņķiem, izmantotā sāls, kā arī no sālītāju un nozares operatoru zinātības.

Pays de l’Adour valda mērens okeāna klimats ar dienvidu apgabalam raksturīgu niansi; šo klimatu ietekmē galvenokārt divu šādu faktoru kopēja iedarbība: Atlantijas okeāna tuvums, no vienas puses, un Pireneju kalnu grēda, no otras puses. Tādējādi šajā piekalnu apgabalā visu gadu ir maigas temperatūras un augsts relatīvais mitrums. Neraugoties uz to, tajā ir lielas cikliskās atšķirības. Proti, bieži ir novērots, ka relatīvais mitrums dažās stundās no 90 % var nokristies līdz 20 %. Ir svarīgi minēt, ka šī parādība ir ļoti īpaša un raksturīga Adūras baseinam. Lai izskaidrotu šo parādību, ģeogrāfi runā par “Foehn”. Tas ir karsts, sauss vējš, kam ir reljefa pazeminājuma vērsums un kas pūš dienvidu-ziemeļu virzienā.

Kad vējš pūš Adūras baseinā, tad strauji samazinās relatīvais mitrums, savukārt temperatūrai ir tendence paaugstināties.

Adūras baseina savdabīgums meklējams arī tās augsnes apakškārtās un jo īpaši akmenssāls klātbūtnē. Sāls atradne izveidojusies pirms 200 miljoniem gadu, mezozoja ēras sākumā. Tolaik apgabals, kas šodien atbilst Akvitānijas baseinam, iegrima, tāpēc to pārņēma jūra. Sāls atrodas galvenokārt Akvitānijas baseina dienvidpusē, īpaši Adūras baseinā.

Vietās, kur šis sāls atrodas tuvu zemes virsai, piemēram, Dax, Salies de Béarn, Bayonne-Mouguerre, akmenssāli var salīdzinoši viegli izmantot.

Pays de l’Adour līmenī iespējams atpazīt oriģinālu klimatisko vienību ar ļoti blīvu hidrogrāfisko tīklu, kuras raksturīgās iezīmes ļauj to atšķirt no kaimiņu apgabaliem.

Cūku audzēšana ir daļa no vēsturiskajām tradīcijām zemnieku saimniecībās Lielajos dienvidrietumos.

Nobarotās cūkas šajā reģionā vienmēr ir bijušas smagākas un tām izēdināta vietējo šķirņu labība, ieskaitot kukurūzu – jau kopš tās nonākšanas Eiropas kontinentā.

To cūku audzēšanas apgabals, kuras drīkst izmantot ar AĢIN “Jambon de Bayonne” apzīmētā produkta ražošanai, atbilst praksei, kas aizsākusies pirms viduslaikiem, un ir pazīstams ar:

— tādu gaļas cūku audzēšanu, kuras piemērotas žāvētu šķiņķu ražošanai (smagākas, treknākas cūkas),

— cūku/labības veida ražošanas sistēmas praktizēšanu, jo labība un jo īpaši kukurūza ir pieejama vietējā mērogā.

Šī ražošanas nozare ir attīstījusies oriģinālā veidā, jo tā pilnīgi atšķiras no dominējošā modeļa – cūku audzēšanas Francijas rietumos.

Cūku piegādes apgabals atbilst:

— ģeogrāfiskajai un klimatiskajai vienībai, pateicoties saules spīdēšanas ilgumam un vasaras temperatūrai, kas ir labvēlīga labības (jo īpaši graudu kukurūzas) audzēšanai,

— tautsaimnieciskai un cilvēkfaktora vienībai – pateicoties tam, ka cūku audzēšanas un cūku nobarošanas apgabali viens otru savstarpēji papildina, un vēsturiskajām tirdzniecības plūsmām, kas ļauj no nobarošanas apgabaliem apgādāt apgabalu, kurā notiek žāvēšana.

Zinātības apliecinājums ir arī tradicionālā Adūras baseina akmenssāls izmantošana AĢIN “Jambon de Bayonne” ražošanā. Šo akmenssāli, kas kopš senatnes tika izmantots dažādās Adūras baseina atradnēs, reģiona sālītāji ir izmantojuši gadsimtiem ilgi tā tīrības un neabrazīvās struktūras dēļ, ar kādu tas atšķiras no jūrassāls. Tas ļauj optimāli iekonservēt šķiņķus, nemainot produktu organoleptiskās īpašības.

Sālīšanu veic tradicionālā veidā; šķiņķi ieberzē ar sausu sāli, pēc tam saskaņā ar zinātību un ar īpašām roku kustībām regulāri masē, lai pakāpeniski izdalītos šķidrums.

Pēc sālīšanas posma ar Adūras baseina sāli, tad pēc atpūtināšanas krāsnī un žāvēšanas šķiņķi nonāk nogatavināšanas posmā. Minimālais “Jambon de Bayonne” ražošanas procesa ilgums no sālīšanas līdz iesaiņošanai ir septiņi mēneši. Šis minimālais ilgums ļauj iegūt AĢIN “Jambon de Bayonne” īpašās aromāta nianses.

AĢIN “Jambon de Bayonne” raksturo:

— noapaļota forma,

— vienmērīga krāsa visā šķēlē,

— ādas neesība,

— nedaudz sāļa garša, kuras sadalījums visā produktā ir vienmērīgs,

— sauss šķiņķis, kas saglabā mīkstu raksturu (vidējais tauku saturs sausnā 47 %), un ir maigs.

“Jambon de Bayonne” sālīšanas zinātība ir sena tradīcija, kas it sevišķi saistīta ar īpašas cūkgaļas lietošanu, kopš seniem laikiem izmantojot zemes dzīlēs esošās akmenssāls atradnes un pateicoties oriģinālajam Adūras baseina klimatam.

Šajā apgabalā ir īpaši labvēlīgs klimats, lai šie produkta gatavošanas posmi norisētu sekmīgi. Šis klimats ir pamatā “Jambon de Bayonne” ražošanas tradīcijai, kura slava gan Francijā, gan Eiropā izplatījās jau XVI gadsimtā un kopš tā laika turpina pieaugt. Šim klimatam ir raksturīgs “Foehn”. Šis vējš, no kura atkarīgs mainīgais gaisa mitrums un temperatūras svārstības, tieši ietekmē žāvētā šķiņķa nogatavināšanas procesu un tam raksturīgā mīkstuma saglabāšanu.

Pētījumi, kas veikti Pau et des Pays de l’Adour universitātē, neatkarīgi no tā, vai tie ir vēsturiski (Chantal Lopez, 1989), ģeogrāfiski (Jean-Claude Jaffrezo, 1989), ģeoloģiski (Raoul Deloffre, 1989 un Marie Hélène Grimaldi, 1989) izceļ “Jambon de Bayonne” – mantojuma galvenā elementa – ražošanas tradīcijas un reģionālo specifiku.

Šai reputācijai nav nejaušs raksturs. To rada tādu īpašu elementu kopums, kas raksturīgi ģeogrāfiskajam apgabalam, zinātībai un šā reģiona kultūrai.

Zemnieku un lauku iedzīvotāju ģimenes zinātība ir pārmantota no paaudzes paaudzē. “Jambon de Bayonne” ir bijis augstvērtīgs produkts ģimenes iztikai, un zemnieki to gatavoja ar īpašu rūpību.

Ja sākumā “Jambon de Bayonne” zemniekiem bija enerģētiski bagāts pārtikas produkts, tad grūtos laikos tas kļuva par apmaiņas līdzekli un desmitās tiesas un nomas maksas kārtošanas līdzekli. Vēlāk, kad pašvaldību mazo lopkautuvju skaits ciematos kļuva lielāks, šo produktu sāka gatavot amatniecības mēroga ražotnēs. Pēc tam slavenā “Jambon de Bayonne” ražošanu pārņēma miesnieki, kas apstrādāja cūkgaļu.

Vairāk nekā 70 gadu laikā “Jambon de Bayonne” ražošanas process ir attīstījies plašākā mērogā – no gaļas sālījumu jomā specializējušos amatniekiem līdz rūpnieciskai ražošanai mūsdienās. Mūsdienīgās metodes, it īpaši aukstuma nodrošināšana, ļauj “Jambon de Bayonne” ražot visa gada garumā, kas pieļāva īstenot šo attīstību un senču zinātības izmantošanu mūsdienīgā produkta iegūšanas metodē.

Pašreizējā iegūšanas metode ir uzticams un sistemātisks tās tradicionālās metodes pārnesums, kas vienmēr izmantota “Jambon de Bayonne” ražošanai.

AĢIN “Jambon de Bayonne” reputāciju un slavu apliecina daudzi citāti; daži no tiem sniegti kā piemēri.

1673. gadā Froadūrs (Froidour) savā darbā “Mémoire du Pays de Soulle” norāda: “Cūkas ir mazas, bet tik izcilas, ka labākie karaļvalsts šķiņķi tūlīt pēc Laontānas (Lahontan) šķiņķiem ir Sullas (Soulle) šķiņķi. Tie ir pazīstami kā Bayonne šķiņķi, un ir vērts minēt šādu faktu: lai arī šī pilsēta ir tik slavena un tik pazīstama ar saviem šķiņķiem, tomēr to tajā gandrīz nav, bet ir tādi, kas tur atvesti no Labūras (Labourd) un no Lejasnavarras (Basse Navarre), un no Sullas, no turienes, kur to maz ved, jo tā atrodas nostāk”.

XVIII gadsimtā dzejnieks Pirons (Piron) jokojot teicis Bajonas bīskapam: “Es esmu liels jūsu diecēzes šķiņķu cienītājs.”

XIX gadsimta sākumā ceļotājs Žuī (Jouy) darbā “Hermite en Province” (1828) norāda, ka “Po (Pau) notiek ievērojama tirdzniecība ar šķiņķiem, kuru nosaukums ir “Jambon de Bayonne”. Tos gatavo Salē (Saleis) ciematā. Ūdens avots, kas tur atrodas, šķiņķiem piedod izsmalcinātu garšu.”

Visbeidzot, 1991. gadā Luī Labords-Balēns (Louis Laborde-Balen) šķiņķa zelta grāmatā citē, ka “leģenda vēsta, ka Bajonas šķiņķis ir radies mūsu ēras pašā sākumā, kad pie sāļā avota nobeidzies kuilis, kuru bija ievainojuši divi mednieki. Nākamajā vasarā ciema iedzīvotāji atklāja, ka avota izkaltušajā gultnē tas ir lieliski saglabājies, drosmīgākie gaļu nogaršoja un atzina par labu esam. Kopš tā laika katru ziemu cūkgaļa un jo īpaši šķiņķis tiek saglabāts, izmantojot Salies-de-Béarn sāli vai citu Adūras baseina sāls māršu sāli”.

Atsauce uz specifikācijas publikāciju

(šīs regulas 6. panta 1. punkta otrā daļa)

https://extranet.inao.gouv.fr/fichier/CDC-IGP-JdeBayonneQCOMUE1.pdf

(1) OV L 343, 14.12.2012., 1. lpp.